Det Økonomiske og Sociale Udvalgs udtalelse om "Kommissionens forslag til Rådets direktiv vedrørende den europæiske aftale om tilrettelæggelse af arbejdstiden for arbejdstagere i civil luftfart uden fast arbejdssted, som er indgået af Sammenslutningen af Europæiske Luftfartsselskaber (AEA), European Transport Workers' Federation (ETF), European Cockpit Association (ECA), Den Europæiske Organisation for Regionale Luftfartsselskaber (ERA) og Den Internationale Charterflysammenslutning (IACA)"

(2001/C 14/23)

Det Økonomiske og Sociale Udvalg besluttede den 19. oktober 2000 under henvisning til forretningsordenens artikel 23, stk. 3, at afgive udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Joseph Konz til hovedordfører i henhold til forretningsordenens artikel 20 og 50.

Det Økonomiske og Sociale Udvalg vedtog på sin 376. plenarforsamling af 19. oktober 2000 følgende udtalelse med 81 stemmer for, 1 imod og 1 hverken for eller imod.

1. Indledning

1.1. Den 22. marts 2000 indgik arbejdsmarkedets parter inden for civil luftfart en europæisk aftale om tilrettelæggelse af arbejdstiden for arbejdstagere i civil luftfart uden fast arbejdssted, dvs. piloter, flymekanikere, der arbejder i cockpittet, og kabinepersonale.

1.2. Den europæiske aftale blev derefter sendt til Kommissionen, og parterne anmodede under henvisning til EF-traktatens artikel 139, stk. 2, udtrykkeligt om, at den gennemføres på EU-niveau ved en afgørelse, som Rådet træffer på forslag af Kommissionen.

1.3. De fem underskrivende organisationer(1) fra arbejdsgiver- og arbejdstagerside anerkendes som

- repræsentative organisationer på europæisk plan,

- forhandlere af aftaler på fællesskabsniveau,

eftersom de har en sådan struktur, at de kan deltage effektivt i gennemførelsen af traktatens bestemmelser om social- og arbejdsmarkedspolitikken og af de aftaler, de indgår.

1.4. De har deltaget i Det Paritetiske Udvalg for Civil Luftfart siden dets oprettelse i 1987 og har i dette forum afgivet en række dybtgående fælles udtalelser om den fælles transportpolitik og dens sociale aspekter.

1.5. Kommissionen har nøje gennemgået aftalen og har ikke fundet bestemmelser, der er i modstrid med fællesskabsretten. De forpligtelser, der pålægges medlemsstaterne, følger ikke direkte af aftalen mellem arbejdsmarkedets parter, men af gennemførelsesforanstaltningerne til dette direktiv, når det er vedtaget af Rådet.

1.6. I forlængelse heraf skal den pågældende europæiske aftale kun vedlægges som bilag til det forslag til direktiv, som skal vedtages af Rådet for at gøre den europæiske aftale, som den foreligger, alment bindende i samtlige medlemsstater.

2. Generelle bemærkninger

2.1. Det ligger ØSU stærkt på sinde på ny at erklære, at det er dets grundlæggende holdning, at arbejdsmarkedets parter udfører en vigtig funktion ved på EU-niveau at styrke og tilpasse de nationale normer for arbejdsvilkår, forudsat at en bestemmelse om ikke-forringelse indsættes expressis verbis i retsakten.

2.2. ØSU glæder sig over, at den europæiske aftale, der er vedføjet som bilag til direktivforslaget, som er denne udtalelses genstand, allerede er den tredje i rækken efter de europæiske aftaler, som blev underskrevet af arbejdsmarkedets parter den 30. september 1998 og vedtaget på EU-niveau gennem et rådsdirektiv, nemlig

- aftalen for søtransport gennem direktiv 1999/63/EF af 21. juni 1999 og

- aftalen for jernbanetransport gennem Europa-Parlamentets og Rådets direktiv 2000/34/EF af 22. juni 2000 om ændring af Rådets direktiv 93/104/EF(2) om visse aspekter i forbindelse med tilrettelæggelse af arbejdstiden, for at omfatte sektorer og aktiviteter, der er undtaget fra dette direktiv.

2.3. ØSU glæder sig over, at dette personale uden fast arbejdssted, der normalt omtales som "flypersonel", i denne vigtige transportsektor, der i kraft af sin natur skal fungere 7 dage om ugen og meget ofte til sent om aftenen - ja, nogle gange hele natten igennem - og i skiftende tidszoner via en europæisk aftale kan beskyttes mod trusler mod helbred og sikkerhed som følge af

- en overdrevet lang arbejdsdag

- manglende hvileperioder

- natarbejde

- og uregelmæssige arbejdstider.

2.4. Allerede i sin udtalelse af 9. marts 1999(3) om sektorer og aktiviteter, der var udelukket fra direktiv 93/104/EF(4) om visse aspekter i forbindelse med tilrettelæggelse af arbejdstiden, insisterede ØSU under punkt 3.5.2 over for Kommissionen og arbejdsmarkedets parter på, at arbejdstagere uden fast arbejdssted i denne meget dynamiske sektor også bør være omfattet af bestemmelserne i direktivet, der trådte i kraft den 23. november 1996.

2.5. Under punkt 3.5.5 i samme udtalelse understregede ØSU behovet for en EU-ordning for begrænsning af flyvetiderne, der sikrer tilstrækkelig hvile på grundlag af sikkerhedsmæssige betragtninger og fyldestgørende beskyttelse af sundhed og sikkerhed for personale uden fast arbejdssted i den civile luftfart. Samtidig bifaldt ØSU, at arbejdsmarkedets parter havde genoptaget forhandlingerne i Det Paritetiske Udvalg for Civil Luftfart, og tilskyndede disse til hurtigst muligt at indgå en aftale.

2.6. Med den europæiske aftale af 22. marts 1999 indfriedes ØSU's forhåbninger med et positivt resultat, selv om arbejdsmarkedets parter, bemyndiget til at forhandle og underskrive europæiske aftaler, ikke har fulgt ØSU's forslag om ikke at acceptere en udvidelse til over 6 måneder af referenceperioden, ifølge hvilken den gennemsnitlige arbejdstid i løbet af en syvdagesperiode ikke må overstige 48 timer inklusive overarbejde (punkt 3.5.4 i udtalelsen af 9. marts 1999).

2.7. Ifølge arbejdsmarkedets parter skaber den indgåede aftale balance mellem behovet for at sikre tilstrækkelig beskyttelse af det pågældende personales sundhed og sikkerhed med hensyn til arbejdstid og kravene om en passende fleksibilitet i driften for de kommercielle flyselskaber.

2.8. Ifølge oversigten under punkt 8 i Kommissionens begrundelse beskæftiger de tre arbejdsgiverorganisationer, som har undertegnet aftalen (se fodnote s. 119), over 94 % af det pågældende flypersonel uden fast arbejdssted i EU, mens de to fagforeninger (se fodnote s. 119) repræsenterer over 74 % af disse arbejdstagere, der hidtil har været udelukket fra bestemmelserne i direktiv 93/104/EF om visse aspekter i forbindelse med tilrettelæggelse af arbejdstiden (se fodnote 1, s. 120).

2.9. ERA (se fodnote s. 119), der repræsenterer 59 mellemstore og små operatører, er medunderskriver af den europæiske aftale, hvilket sikrer, at der også er taget hensyn til de små og mellemstore virksomheders interesser.

3. Slutbemærkninger

3.1. ØSU støtter engageret Kommissionen, som i artikel 3 i forslaget til direktiv, der er genstand for denne udtalelse, pålægger medlemsstaterne at fastsætte effektive sanktioner, der står i rimeligt forhold til overtrædelsen og har afskrækkende virkning.

3.2. De fordele, som befolkningerne generelt og passagererne i særdeleshed vil få af en regulering af arbejds- og hviletid for personale uden fast arbejdssted i den civile luftfart, behøver ikke nævnes, eftersom enhver kan regne ud, at træthed efter alt for mange timers arbejde uden tilstrækkelig hvile udgør en reel risiko for personalets sundhed og sikkerhed og forringer kvaliteten af servicen over for passagererne.

3.3. Snarest muligt efter at beskyttelsesstandarder for civilt flypersonales sundhed og sikkerhed er indført, forventer ØSU, at Kommissionen fremlægger forslag om begrænsninger i flyve- og arbejdstid samt hvileregler (se paragraf 8 i den europæiske aftale), så sikkerhedsaspektet også kan blive omfattet af fællesskabsnormer.

3.4. Som konklusion ønsker ØSU at erklære, at det er enigt i, at indførelsen af EU-minimumsforskrifter for arbejdstid for personale uden fast arbejdssted i den civile luftfart er et vigtigt skridt i retning af anerkendelsen af et sæt grundlæggende minimumsrettigheder for arbejdstagere.

Bruxelles, den 19. oktober 2000.

Göke Frerichs

Formand for

Det Økonomiske og Sociale Udvalg

(1) Sammenslutningen af Europæiske Luftfartsselskaber (AEA),

Den Internationale Charterflysammenslutning (IACA),

Den Europæiske Organisation for Regionale Luftfartsselskaber (ERA),

European Cockpit Association (ECA),

European Transport Workers' Federation (ETF).

(2) EFT L 307 af 13.12.1993, s. 18 - ØSU's udtalelse: EFT C 60 af 8.3.1991, s. 26.

(3) EFT C 138 af 18.5.1999, s. 33.

(4) EFT L 307 af 13.12.1993, s. 18 - ØSU's udtalelse: EFT C 60 af 8.3.1991, s. 26.